Trelis/gawiki huggingface dataset:
Ernest Walton. Fisicí a rugadh i nDún Garbhán, Contae Phort Láirge, ab ea Ernest Thomas Sinton Walton (6 Deireadh Fómhair 1903 – 25 Meitheamh 1995). 
Roinn sé Duais Nobel na Fisice i 1951 as obair a rinne sé le John Cockroft faoi stiúir Ernest Rutherford i gCambridge Shasana ar dhíscaoileadh litiam i 1932. 
Scoilt Walton agus Cockcroft núicléas adamh Li (litiam), an rud ar an dtugtar go minic ‘scoilteadh an adaimh'. I Saotharlann Cavendish in Ollscoil Cambridge, Sasana, a rinneadh an turgnamh. D'fhógair Albert Einstein gurbh é an turgnamh sin an chéad léiriú riamh ar an gcothromóid iomráiteach dá chuid féin E=mc2 .
Díscaoileadh litiam.
Ina dturgnamh ceannródaíoch, rinne Cockcroft agus Walton núicléis litiam a thuairgneáil le prótóin ardfhuinnimh, luasghéaraithe go líneach trasna difríocht poitéinsil ard (c. 700 kV). Thug díscaoileadh gach núicléis litiam, a lean uaidh sin, dhá núicléas héiliam agus fuinneamh.
Thóg sé meaisín leictreastatach a ghinfeadh difríocht poitéinsil 700 kV chun prótóin a luasghéarú le himbhualadh le núicléis litiam. Mar thoradh, fuair dhá alfa-cháithnín, is é sin, dhá núicléas héiliam in aghaidh gach núicléas litiam a imbhuaileadh. 
Ba é seo an chéad uair riamh a scoilteadh an t-adamh is a rinneadh dúil amháin (litiam) ina dúil eile (héiliam) go saorga: seanaidhm na n-ailceimicithe. 
Cruthú luath ab ea an toradh seo ar chothromóid iomráiteach Einstein, "E" = "mc"2 , a chiallaíonn gur féidir mais áirithe a athrú ina méid seo fuinnimh. 
Comhthéacs.
Bhí Ernest Walton ar dhuine de na ceannródaithe cáiliúla a rinne annus mirabilis den bhliain 1932 don fhisic núicléach thurgnamhach. Sa bhliain sin d’fhionn 
Ba thús é le fisic núicléach thurgnamhach, bunaithe ar luasairí chun bunairíonna damhna a léiriú. 
Níos déanaí, bhí Walton gníomhach i nGrúpa Pugwash, a chuir i gcoinne rás na n-arm núicléach.
Izaak Walton. Scríbhneoir a rugadh i Stafford Shasana ab ea Izaak Walton (9 Lúnasa 1593 - 15 Nollaig 1683). Scríobh sé tráchtas cáiliúil ar iascaireacht is an bheatha faoin tuath, "The Compleat Angler" (An tIascaire Críochnaithe, 1653). Scríobh sé freisin roinnt gearrbheathaisnéisí, ceann faoina chara John Donne. Bailíodh agus foilsíodh iad faoin teideal "Walton's Lives".
Inneall Wankel. Inneall dócháin inmheánaigh, ainmnithe as a cheapadóir, an t-innealtóir Gearmánach Felix Wankel (1902-1988). Rothlaíonn an loine thart ar ais chothrománach i gcuas dócháin ar chruth ar leith, in ionad ascalaithe mar a tharlaíonn sa ghnáthinneall mar seo. An t-aon inneall den dearadh seo atá á olltáirgeadh le húsáid i ngluaisteáin. Ar dtús bhí deacrachtaí séalaithe is iontaofachta aige, agus chuige seo níl sé i bhfeidhm go han-fhorleathan.
Otto Heinrich Warburg. Fiseolaí a rugadh i bhFreiburg na Gearmáine ab ea Otto Heinrich Warburg (8 Deireadh Fómhair 1883 – 1 Lúnasa 1970). Bhuaigh sé Duais Nobel na Fiseolaíochta nó an Leighis in 1931 as a shaothar ar einsímí na riospráide.
Varfairin. Antaithéachtach a úsáidtear mar theiripe chun fuiltéachtáin a thuaslagadh. Sa rang cúmaireach de fhritéachtáin. Thángthas ar na cúmairíní sna 1920idí nuair a tugadh faoi deara go raibh claonadh in eallach a d'ith féar ar leith fuil a chur ar feadh i bhfad tar éis gortaithe, fiú chun fuilithe spontáinigh. Fuarthas go raibh déchúmaról sa bhféar sin. In úsáid mar nimh francach freisin: maraíonn sé an francach trí charnadh is, ar deireadh, fuiliú inmheánach. Déantar cóireáil ar nimhiú warfairín le vitimín K.
John Carl Warnecke. Ailtire Meiriceánach a dhear láithreán uaighe John F. Kennedy i Reilig Arlington i Washington ab ea John Carl Warnecke (24 Feabhra 1919 – 17 Aibreán 2010). D'athdhear sé Cearnóg Lafayette i Washington, agus dhear Caipeatól Stáit Haváí i Honolúlú. Rugadh agus tógadh i gCalifornia é agus ba ansin a d'éag sé. Ailtire a bhí ina athair freisin.
Robin Warren. Paiteolaí a rugadh in Adelaide na hAstráile is ea J. Robin Warren, a rugadh ar 11 Meitheamh 1937. 
Bhuaigh sé Duais Nobel sa bhliain 2005 sa bhfiseolaíocht/míochaine, lena chomhghleacaí Barry Marshall, as an mbaictéar "Heliobacter pylori" a fhionnadh agus a ról i ngastaireintríteas is galar an othrais pheiptigh a léiriú.
Robert Alexander Watson-Watt. Fisicí a saolaíodh i mBreichin na hAlban ab ea Robert Alexander Watson-Watt (13 Aibreán 1892 - 5 Nollaig 1973). D'fhorbair sé an córas raidió is radair chun aerárthaigh a aimsiú agus cumarsáid a dhéanamh idir iad is na túir stiúrtha. Rinne sé taighde go luath ar fheidhmiú raidió chun cabhrú le cumarsáid a dhéanamh le heitleáin. Tháinig sé ar an tuiscint gur chabhraigh na cisil ian atá gafa i réimse maighnéadach an Domhain leis an gcumarsáid seo, agus thug sé an t-ianaisféar orthu i 1926. Ról lárnach aige i bhforbairt an radair don dara cogadh domhanda, agus don aerloingseoireacht ina dhiaidh.
W-Bósón. An cáithnín a iompraíonn an fórsa núicléach lag. Meathann sé go dtí leictreon, muón nó tó is an neoidríonó comhfhreagrach. Réamhinste ag teoiric Glashow-Weinberg-Salam, agus fuarthas faoi dheireadh é i 1983 in imbhuailtí idir prótóin is frithphrótóin i CERN.
James Edwin Webb. Riarthóir NASA a rugadh i dTally Ho, Carolina Thuaidh ab ea James Edwin Webb (7 Deireadh Fómhair 1906 – 27 Márta 1992). I 1961 cheap an tUachtarán Kennedy é chun clár Apollo a eagrú taobh istigh de NASA. D'éirigh sé as bliain roimh an tuirlingt ar an nGealach.
Ernst Heinrich Weber. Lia is fiseolaí a saolaíodh i Wittenberg na Gearmáine ab ea Ernst Heinrich Weber (1795-1878). Tháinig sé ar bhealach chun íogaireacht an chraicinn a chinneadh. D'fhionn sé coincheap na difríochta inbhraite ar éigin, agus chuimsigh Gustav Fechner é seo i ndlí Weber-Fechner, atá bunúsach i sícifisic.
Wilhelm Weber. Eolaí a rugadh i Wittenberg na Gearmáine ab ea Wilhelm Weber (24 Deireadh Fómhair 1804 - 23 Meitheamh 1891). Rinne sé staidéar ar na réimsí maighnéadacha a bhaineann le sruthanna leictreacha. Tá aonad an fhloisc mhaighnéadaigh, an véibear (Wb), ainmnithe as.
Josiah Wedgwood. Potaire a saolaíodh i mBurslem Shasana ab ea Josiah Wedgwood (12 Iúil 1730–3 Samhain 1795). Faoi anáil samplaí ársa, d'fhionn sé cré-earraí dubha neamhghlónraithe basailt is earraí gorma, seaspair le dearaí ardaithe bána freisin, atá cáiliúil fós. Thóg baile beag dá oibrithe chun a leas sóisialta a fheabhsú.
Alfred Wegener. Taighdeoir polach, geoifisiceoir agus meitéareolaí a saolaíodh i mBeirlín ab ea Alfred Lothar Wegener (9 Nollaig 1880 – Samhain 1930). D'fhorbair sé coincheap is teoiric na gluaisne ilchríochaí is na bplátaí teicteonacha ("Kontinentalverschiebung"), dearcadh réabhlóideach ar athruithe i mbolcánacht, geolaíocht is tíreolaíocht an Domhain. Chuaigh sé ag taiscéalaíocht sa Ghraonlainn ceithre huaire. Fuair sé bás ar an turas deireanach go dtí an Ghraonlainn dó gan ach 50 bliain slánaithe aige. Bhí a chuid hipitéise conspóideach agus níor ghlacadh go forleathan léi go dtí na 1950í, nuair a thug go leor fionnachtana, mar shampla an pailéamhaighnéadas, tacaíocht láidir do teoiric na gluaiseachta ilchríochaí, agus sa tslí sin bunús shubstaintiúil do múnla an lae inniu maidir le teicteonaic phlátaí.
Le linn a shaoil ​​bhí sé ar eolas go príomha as a chuid éachtaí i meitéareolaíocht agus mar cheannródaí taighde Polar, ach inniu tá sé an chuid is cuimhne mar an tionscnóir an teoiric sruth ilchríochach trí hypothesizing i 1912 go bhfuil na mhór-drifting mall ar fud an Domhain (Kontinentalverschiebung). Bhí sé hipitéis conspóideach agus nach nglactar go forleathan go dtí na 1950í, nuair a fhoráiltear amhlaidh fionnachtana leor mar palaeomagnetism tacaíocht láidir do sruth ilchríochach, agus sa tslí sin bunús shubstaintiúla ann chun an lae inniu múnla de theicteonaic pláta. Bhí baint ag Wegener i roinnt turais taiscéalaíochta chun na Graonlainne chun staidéar ar scaipeadh aeir Pholaigh sular ghlac go bhfuil an sruth scaird. rinne na rannpháirtithe Expedition breathnadóireachtaí meitéareolaíochta leor agus bhain sé amach an overwintering chéad-riamh ar an oighearchlúid Ghraonlainn intíre chomh maith leis an chéad uair riamh leadránach de cores oighir ar oighearshruth Artach ag gluaiseacht.
Luathshaol agus oideachas.
Rugadh Alfred Wegener i mBeirlín ar 1 Samhain, 1880 mar an duine is óige de chúigear leanaí i dteaghlach mhinistir. Ba dhiagaire agus múinteoir teangacha clasaiceacha a athair, Richard Wegener, ag an Berlinisches Giomnáisiam zum Grauen Kloster. Sa bhliain 1886, cheannaigh a chlann iartheach mainéir in aice Rheinsberg, a úsáideadh mar teach saoire. Sa lá atá inniu tá Láithreán Cuimhneacháin Alfred Wegener agus oifig eolais turasóireachta i bhfoirgneamh in aice láimhe a bhí tráth ina teach scoile áitiúil. Paul Wegener, an ceannródaí scannán ba ea a chol ceathrar.
Galar Weil. Galar ionfhabhtaithe a bhfuil miocrorgánaigh mar bhun leis. Iompraíonn francaigh an miocrorgánach, agus tolgann daoine an galar óna bhfual. Bíonn daoine a shnámhann i gcanálacha is locháin mharbha i mbaol ionfhabhtaithe trí ghearrthacha is scrabhaí ar an gcraiceann. Galar cosúil le fliú atá ann, ach déanann sé dochar don ae is na duáin, agus faigheann timpeall 20% de na hothair bás. Ainmnithe as an lia Gearmánach Adolf Weil (1848-1916) a chuir síos air den chéad uair.
Carl Friedrich von Weizsäcker. Fisicí is fealsamh a rugadh i gKiel na Gearmáine ab ea Carl Friedrich von Weizsäcker (28 Meitheamh 1912 – 28 Aibreán 2007). Rinne sé taighde bunúsach sa bhfisic núicléach nua-aoiseach agus a feidhmeanna sa réaltfhisic. Scríobh sé ar an gceangal idir eolaíocht is reiligiún.
Longchanáil Welland. Canáil in Ontario Cheanada a cheanglaíonn Loch Erie is Loch Ontario, ag dul timpeall Eas Niagara. Osclaíodh an chéad chanáil ann i 1829, críochnaíodh an chanáil nua-aoiseach i 1932, agus athchóiríodh í i 1972. 61 km ar fhad, agus is féidir le longa 223 m ar fhad í a úsáid.
Thomas Huckle Weller. Víreolaí a rugadh in Ann Arbor, Michigan ab ea Thomas Huckle Weller (15 Meitheamh 1915 – 23 Lúnasa 2008). 
Roinn sé Duais Nobel na Fiseolaíochta nó an Leighis sa bhliain 1954 lena chomhghleacaithe John Enders is Frederick Robbins as a dtaighde ar shaothrú víreas an pholaimiailítis i gcealla fíochán daonna, rud a chabhraigh le saothrú na vacsaíne ina choinne ag Jonas Salk. 
D'aonraigh sé na bunfhachtóirí is bun le deilgneach, deir, an bhruitíneach dhearg, agus fachtóir de shaghas nua is bun le damáiste comhbheirthe, víreas a dtug sé cíteimeigilivíreas air.
George Westinghouse. Innealtóir a rugadh i Central Bridge, Nua-Eabhrac ab ea George Westinghouse (6 Deireadh Fómhair 1846 - 12 Márta 1914). I 1863 d'fhionn sé an t-aerchoscán don iarnród, agus ina dhiaidh sin an gásmhéadar is córas chun gás nádúrtha a sholáthar go slán sábháilte do thithe. Ceannródaí in úsáid srutha ailtéarnaigh chun cumhacht leictreach a dháileadh ar úsáideoirí. Bhunaigh sé comhlacht Westinghouse Electric i 1886.
Hermann Weyl. Matamaiticeoir a rugadh in Elmshorn na Gearmáine, a d'oibrigh sna Stáit Aontaithe ó 1933 ab ea Hermann Weyl (9 Samhain 1885 - 8 Nollaig 1955). Chuidigh sé go mór le fealsúnacht na matamaitice, teoiric dromchlaí Riemann, teoiric samhlú grúpaí Lie, agus bunús matamaiticiúil na coibhneasachta is na meicnice candamaí a chur ar aghaidh. Chuir a leabhar cáiliúil "Symmetrie" (Siméadracht, 1952) síos ar an ngaol idir teoiric na ngrúpaí is siméadracht i bpatrúin is dearadh.
Charles Wheatstone. Fisicí is ceapadóir a saolaíodh i nGloucester Shasana ab ea Charles Wheatstone (6 Feabhra 1802 – 19 Deireadh Fómhair 1875). Cheap sé an consairtín i 1829, agus fuair paitinn don teileagraf leictreach i 1837. Cheap sé formhéadaitheoir fuaime agus thug micreafón air. Rinne sé taighde ar chiorcaid leictreacha, tomhas friotaíochta, agus dathanna is radharc na súl. Ní hé a cheap droichead Wheatstone, a úsáidtear chun friotaíochtaí a chur i gcomparáid le chéile is a ainmníodh as, ach léirigh sé a áisiúlacht is chuir chun cinn é go mór.
Fred Lawrence Whipple. Réalteolaí a rugadh i Red Oak, Indiana ab ea Fred Lawrence Whipple (5 Samhain 1906 - 30 Lúnasa 2004). Saineolaí ar an nGrianchóras, na cóiméid go háirithe. Scríobh sé an leabhar caighdeánach "Earth, Moon and Planets" (Domhan, Gealach is Pláinéid, 1941). D'fhionn sé 6 chóiméid, agus ainmníodh as iad. I 1950 thairg sé go raibh na cóiméid déanta as oighear is deannach, agus is uaidh seo a tháinig a thuairisc ar chroíleacán cóiméid: liathróid shalach sneachta. I Réadlann Fred Lawrence Whipple in Amado, Arizona, tá an teileascóp frithchaiteach is mó sna Stáit Aontaithe.
George Hoyt Whipple. Paiteolaí a saolaíodh in Ashland, New Hampshire ab ea George Hoyt Whipple (28 Lúnasa 1878 - 1 Feabhra 1976). Rinne sé taighde ar bhunús na hanaemachta marfaí. Le George Minot is William Murphy, bhuaigh sé Duais Nobel na Fiseolaíochta nó an Leighis sa bhliain 1934 as a shaothar chun cóireáil rathúil ar an ngalar marfach seo a fhionnadh.
Gilbert White. Eaglaiseach is nádúraí a saolaíodh i Selbourne Shasana ab ea Gilbert White (18 Iúil 1720 - 26 Meitheamh 1793). Scríobh sé an leabhar ceannródaíoch caighdeánach "Natural History and Antiquities of Selborne" (Stair Dúlra is Seandálaíochtaí Selborne, 1798).
Alfred North Whitehead. Matamaiticeoir is fealsamh a rugadh i Ramsgate Shasana ab ea Alfred North Whitehead (15 Feabhra 1861 – 30 Nollaig 1947). I gcomhar le Bertrand Russell, d'fhoilsigh sé "Principia Mathematica" (Prionsabail Mhatamaiticiúla, 3 imleabhar, 1910-1913). Leabhair eile leis is ea "Adventures of Ideas" (Eachtraí Smaointe, 1933) agus "Modes of Thought" (Modhanna Smaointe, 1938).
Eli Whitney. Ceapadóir a saolaíodh i Westborough, Massachusetts ab ea Eli Whitney (8 Nollaig 1765 - 8 Eanáir 1825). I 1793 fuair sé paitinn ar an inneall cadáis chun snáithíní cadáis a scaradh ó na síolta, forbairt a chuaigh faoin sclábhaíocht is a bhí réabhlóideach i stair na Stát Aontaithe. I 1798 d'fhorbair sé córas nua chun gunnaí a olltáirgeadh.
Mianach salainn Wieliczka. I ndeisceart na Polainne, i bhfeidhm fós tar éis 500 bliain táirgthe, ionad oidhreachta domhanda. Chomh maith lena ársaíocht is a ollmhéid, tá músaem mianadóireacht salainn ann. Faoi thalamh, agus an tsnoíodóireacht an-suntasach.
Carl Wieman. Fisicí a saolaíodh i gCorvallis, Oregon, SAM, ar 26 Márta 1951 is ea Carl Edwin Wieman. Sa bhliain 2001, le Eric Cornell is Wolfgang Ketterle, bhuaigh sé Duais Nobel na Fisice as a thaighde ar chomhdhlúthú Bose-Einstein gás caol de mhiotail alcaile—staid nua damhna — agus airíonna na gcomhdhlúthuithe céanna.
Dlí Wien. Nuair a théitear ábhar go dtí ardteocht, astaítear speictream solais infheicthe chomh maith le radaíocht infridhearg. De réir mar a ardaíonn teocht dhromchla an ábhair, aistríonn buaic speictream an tsolais chuig tonnfhaid níos giorra de réir a chéile: is é sin, athraíonn dath an tsolais ó dhearg go buí. Ainmnithe as Wilhelm Wien.
Wilhelm Wien. Fisicí a saolaíodh i nGaffken na Gearmáine ab ea Wilhelm Carl Werner Otto Fritz Franz Wien (13 Eanáir 1864 – 30 Lúnasa 1928). Rinne sé taighde ar hidridinimic, X-ghathanna agus radaíocht an tsolais. D'fhorbair sé dlí Wien, a chuireann síos ar an ngaol idir dáileadh an fhuinnimh i speictream radaíocht teasa, an tonnfhad is an teocht. Bhuaigh sé Duais Nobel na fisice i 1911. Theip ar an dlí de réir a chéile le laghdú sna tonnfhaid, rud a spreag Planck chun an teoiric chandamach a leagan amach.
Norbert Wiener. Matamaiticeoir is loighceoir Meiriceánach a saolaíodh i gColombia, Missouri ab ea Norbert Wiener (1894-1964). Rinne sé taighde ar chibirnitic agus d'fhoilsigh "Cybernetics" (Cibirnitic, 1948). Chuidigh sé le forbairt áiritheoirí is ríomhairí leictreonacha. Rinne sé obair thábhachtach ar dhóchúlacht, rialúchán aischothaithe, uathoibriú, agus bunús na matamaitice.
Eaglais Wies. Eaglais a tógadh san 18ú céad mar a raibh láthair oilithreachta le 500 bliain roimhe sin. Sárshaothar den stíl Bharócach Bhavárach eaglasta. Dhear Dominikus Zimmermann (1685-1766) í. Ionad oidhreachta domhanda.
Eric Francis Wieschaus. Bitheolaí a rugadh ar an 8 Meitheamh 1947 in South Bend, Indiana, is ea Eric Wieschaus. 
Le Christiane Nüsslein-Volhard is Edward Lewis, bhuaigh sé Duais Nobel na Fiseolaíochta nó an Leighis sa bhliain 1995 as a thaighde ar na bealaí a rialaíonn na géinte forbairt is fás luath an tsutha dhaonna.
Eugene Paul Wigner. Fisiceoir teoiriciúil a rugadh i mBúdaipeist, a chaith a shaol i ndiaidh 1930 sna Stáit Aontaithe ab ea Eugene Paul Wigner (1902-1995). 
Chuir sé le forbairt na fisice núicléiche is na teoirice candamaí. I 1927 thug sé coincheap imchoimeád na paireachta in imoibrithe núicléacha isteach. 
Sna 1930idí chruthaigh sé go raibh raon gearr ag an bhfórsa núicléach láidir. 
Chuir sé síos ar imoibrithe núicléacha athshondacha agus imchoimeád an mhóimintim uilligh sa ghuairne leictreonach. Roinn sé Duais Nobel san Fhisic sa bhliain 1963 le Maria Goeppert-Mayer is Hans Jensen.
Frank Wilczek. Fisicí teoiriciúil a saolaíodh ar an 9 Aibreán 1951 i Mineola, Nua-Eabhrac is ea Frank Wilczek. Sa bhliain 2004, le David Gross is David Politzer, bhuaigh sé Duais Nobel na Fisice as a shaothar taighde ar an bhfórsa núicléach láidir, agus an léiriú go bhfuil saoirse asamtóiteach i dteoiric an fhórsa láidir (crómaidinimic chandamach) is go méadaíonn an fórsa seo idir dhá chuarc de réir mar a bhogann siad amach óna chéile.
Andrew Wiles. Matamaiticeoir Sasanach is ea Andrew John Wiles a saolaíodh in Cambridge ar 11 Aibreán 1953. I 1993 d'fhógair sé go raibh teoirim dheireanach Fermat, ceann de na dúshláin matamaitice is sine dá bhfuil ann, réitithe aige. Ghlac na matamaiticeoirí lena réiteach go hoifigiúil an bhliain dár gcionn. Sa bhliain 2016 bronnadh an Gradam Abel air as an éacht sin.
George Hubert Wilkins. Taiscéalaí na Mol, a rugadh i Mount Bryan East san Astráil ab ea George Hubert Wilkins (31 Deireadh Fómhair 1888 - 30 Samhain 1958). D'eitil sé ó Shasana go dtí an Astráil i 1919, thaiscéal an tAntartach le Shackleton i 1920-1922, agus rinne eitilt cheannródaíoch ó Alasca go hoileán Spitsbergen os cionn oighear an Mhoil i 1928.
Richard Martin Willstätter. Ceimicí orgánach a rugadh i gKarlsruhe na Gearmáine ab ea Richard Martin Willstätter (1872-1942). Rinne sé taighde ar cheimic ábhar nádúrtha, ina measc ábhair datha phlandaí is clóraifill go príomha. Bhuaigh sé Duais Nobel na Ceimice i 1915 as. Shaothraigh sé gásphúicíní rathúla i rith an chéad chogadh domhanda. D'imigh sé go dtí an Eilvéis i 1939.
Charles Thomson Rees Wilson. Fisicí a rugadh i nGleann Croise na hAlban, ceannródaí sa bhfisic adamhach is núicléach ab ea Charles Thomson Rees Wilson (1869-1959). Shaothraigh sé an néalsoitheach, modh oibre chun rianta alfa-cháithníní is leictreon tar éis imoibrithe núicléacha a bhrath. Bhuaigh sé Duais Nobel na Fisice le Compton i 1927.
Colin St John Wilson. Ailtire a rugadh i Cheltenham Shasana ab ea Colin St John Wilson (1922-2007). Dhear sé síneadh Mhúsaem na Breataine (1973-1979) agus Leabharlann na Breataine (1962-1997).
Edward Osborne Wilson. Bitheolaí a saolaíodh i mBirmingham, Alabama is ea Edward Osborne Wilson (r. 10 Meitheamh 1929 - 26 Nollaig 2021). Bhunaigh a leabhar "Sociobiology: The New Synthesis" (Sochbhitheolaíocht: An tSintéis Nua, 1975) ábhar nua. Leabhar cáiliúil eile uaidh is ea "On Human Nature" (Ar Nádúr an Duine, 1978). An saineolaí is mó ar domhan ar sheangáin atá ann. Is ollamh emeritus de chuid Ollscoil Harvard anois é agus léachtóir ag Ollscoil Duke, i gCarolina Thuaidh. Údar bisiúil é chomh maith agus tá an duais Pulitzer faighte aige faoi dhó.
Thriller. Is é Thriller an séú halbam ó Michael Jackson. Scaoileadh é ar an 30 Samhain, 1982.
Clár.
Is iad seo na hamhráin:
Robert Woodrow Wilson. Fisicí a saolaíodh i Heuston, Texas is ea Robert Woodrow Wilson (r. 10 Eanáir 1936). I 1963 agus iad ag mionscrúdú an fhothram raidió a bhí ag cur isteach ar chumarsáid idir an Domhan is satailítí, tháinig sé féin is a chomhghleacaí Arno Penzias ar an iarmhar micreathonnach i gcúlra an teasa fhíordhian ón Ollphléasc ag tús na Cruinne. Ba é seo an radaíocht chosmach mhicreathonnach cúlra a réamhinis George Gamow is Ralph Alpher i 1948. Le Pyotr Kapitsa, bhuaigh an bheirt Duais Nobel sa bhfisic i 1978 as.
Johann Joachim Winckelmann. Seandálaí is staraí ealaíne a saolaíodh i Stendal na Gearmáine ab ea Johann Joachim Winckelmann (1717-1768). I measc a shaothar bhí an staidéar ceannródaíoch "Geschichte der Kunst des Alterthums" (Stair Ealaín an tSeansaoil, 1764).
Friedrich Wöhler. Ceimicí a saolaíodh gar do Frankfurt na Gearmáine ab ea Friedrich Wöhler (31 Iúil 1800 – 23 Meán Fómhair 1882). Sa bhliain 1827 d'aonraigh sé alúmanam don chéad uair, agus i 1828 ba é an chéad duine a d'aonraigh beirilliam. An chéad duine a shintéisigh úiré ó chianáit amóiniam freisin, céim bhunúsach sa cheimic orgánach is tionscal na ceimice. Céim thábhachtach ar aghaidh eile i bhforbairt na ceimice orgánaí ná an staidéar a rinne sé in éineacht le Justus von Liebig ar an dúil beansóil.
Joseph Wolpe. Síciatraí a rugadh i Johannesburg san Afraic Theas ab ea Joseph Wolpe (20 Aibreán 1915 – 4 Nollaig 1997). Comhúdar, le Arnold A. Lazarus (r. 1932), ar an leabhar "Behavioral Therapy Techniques" (Teicníochtaí Teiripe Iompair, 1966) a bhunaigh an teiripe iompair, a úsáidtear go forleathan anois i gcóireáil ar neamhoird néaróiseacha. 
Ghlac sé post in Ollscoil Temple sna Stáit Aontaithe sa bhliain 1960. D'aistrigh sé go hOllscoil Virginia sa bhliain 1965. 
Fuair sé bás sa bhliain 1997 in Los Angeles.
Robert Burns Woodward. Ceimicí orgánach Meiriceánach a saolaíodh i mBostún ab ea Robert Burns Woodward (10 Aibreán 1917 - 8 Iúil 1979). Rinne sé amach struchtúir an-chuid frithbheathach agus stricnín. Ceannródaí i sintéis orgánach, agus chruthaigh sé comhdhúile mar chuinín, cortasón is clóraifill (1961). Bhuaigh sé Duais Nobel sa chemic i 1965 as.
Ferdinand Petrovich von Wrangel. Taiscéalaí a rugadh i bPskov na Rúise ab ea Ferdinand Petrovich von Wrangel (1 Meitheamh 1794 - 29 Deireadh Fómhair 1870). Thaistil sé i bhfarraigí an Artaigh is ar feadh cóstaí na Sibéire, agus rinne suirbhéireacht luachmhar is breathnuithe suntasacha.
Christopher Wren. Ailtire is matamaiticeoir a rugadh in East Knoyle Shasana ab ea an Ridire Christopher Michael Wren (20 Deireadh Fómhair 1632 – 25 Feabhra 1723). Bhí maorgacht is grástúlacht ag baint lena chuid saothar. Rinne sé pleananna chun Londain a atógáil tar éis Dóiteán Mór 1666, ach níor cuireadh i gcrích iad. Thóg sé 52 eaglais i Londain i 1670-1712, áfach, ina measc an ceann is mó, Ardeaglais Phóil (1669). Thóg sé Ospidéal Chelsea, Réadlann Greenwich, codanna d'Ospidéal Greenwich, aghaidh an ghairdín i bPálás Hampton Court, agus an Temple Bar.
Sewall Wright. Géineolaí is staitisteoir a rugadh i Melrose, Massachusetts ab ea Sewall Green Wright (21 Nollaig 1889 – 3 Márta 1988). Bhraith sé athruithe randamacha i minicíochtaí géinte, agus mhol gur féidir go gcailltear nó go ndeisítear ailléil trí sheans, seachas roghnú nádúrtha. Tugtar "deascadh géiniteach" ("iarmhairt Sewall Wright") air seo. Cáineadh é ar dtús, ach glactar leis anois ar bhealach.
Chien-Shiung Wu. Fisicí a rugadh i Shang-hai ab ea Chien-Shiung Wu (31 Bealtaine 1912 –
16 Feabhra 1997). Bhain a taighde, a rinne sí sna Stáit Aontaithe, le fisic na gcáithníní, ag cruthú go raibh próisis fhisiciúla, cosúil le hastaíocht béite-cháithníní, nach bhfuil comhionann i gcóras íomhá-scáthánach.